དགེ་རྒན་གྱི་ཀུན་སྤྱོད་ནི་ཁོའི་སྤྱོད་པ་དང་ཡོན་ཏན་གྱི་ཐོག་ནས་མངོན་ལ།དགེ་རྒན་གྱི་སྤྱོད་པ་དེའང་གཙོ་བོ་དགེ་རྒན་གྱིས་སློབ་གསོའི་ལས་དོན་ལ་བཟུང་བའི་ཚད་མེད་ཀྱི་དགའ་བ་དེའི་རྨང་གཞིའི་ཐོག་ནས་མངོན་པ་ཞིག་རེད།དེས་ན་དགའ་བ་ལའང་ཕྱོགས་གཉིས་ཀྱི་ནང་དོན་ཡོད་དེ།གཅིག་ནི་རང་གི་གཉེར་བྱའི་ལས་གནས་ལ་དགའ་བ་དེ་ཡིན།རང་གི་ལས་གནས་ལ་དགའ་བའི་མིས་ད་གཟོད་ངལ་འཁང་གཉིས་བཟོད་ཀྱིས་ལས་ཀ་གཉེར་བ་དང་།ཅིག་ཤོས་ནི་སློབ་མ་ལ་བཅངས་པའི་བརྩེ་སེམས་ཡིན་ནོ།།སློབ་མ་ལ་བརྩེ་སེམས་བཅངས་པའི་མིས་སློབ་མའི་ཕྱོགས་ཡོངས་ཀྱི་འཕེལ་རྒྱས་ལ་བསམ་བློ་གཏོང་བ་རེད།རྗེ་རིན་པོ་ཆེའི་བདེ་སྨོན་ལས།སེམས་ཅན་ཡལ་བར་དོར་ནས་རང་དོན་ལ།།རེ་བའི་བློ་ནི་ནམ་ཡང་མི་སྐྱེ་ཞིང་།།གཞན་དོན་སྒྲུབ་པའི་ཚུལ་ལ་མ་རྨོངས་པའི།།ཐབས་ལ་མཁས་པས་གཞན་དོན་ལྷུར་ལེན་ཤོག།ཅེས་གསུངས་པ་ལྟར།མི་སུ་ཡིན་ཡང་གཞན་དོན་གཉེར་རྒྱུ་དུས་གཏན་དུ་སེམས་ལ་འཛིན་དགོས་ལ།དགེ་རྒན་ནི་དེ་ལས་ཀྱང་སྨོས་མ་དགོས་པ་ཞིག་རེད།དེ་བས་སྤྱོད་ཡོན་གཉིས་ལྡན་གྱི་དགེ་རྒན་དེ་ནི་དེང་རབས་སློབ་གསོའི་ཁ་ཕྱོགས་དང་མཐུན་ལ་གཞན་ཕན་བསམ་བློས་ཁོ་རང་ཉིད་ཀྱི་གཞི་རྩའི་གཞུང་ལུགས་དང་གཞི་རྩའི་ཤེས་བྱ།གཞི་རྩའི་ནུས་རྩལ་སོགས་ཀྱང་ཇེ་མཐོར་འགྲོ་རུ་འཇུག་གོ།མི་གཤིས་ཀྱི་ཕན་ནུས་དེ་དགེ་རྒན་གྱི་ཀུན་སྤྱོད་ལས་ཐོབ་པས།ད་ལྟའི་དགེ་རྒན་གྱི་དཔུང་སྡེའི་གནས་ཚུལ་གཞིར་བཟུང་ནས།དགེ་རྒན་གྱི་ཀུན་སྤྱོད་རིམ་པ་གསུམ་ལ་བགོས་ཆོག་པར་སྙམ།རིམ་པ་དང་པོ་ནི་སྤྱོད་ཡོན་གཉིས་ལྡན་གྱི་དགེ་རྒན།རིམ་པ་གཉིས་པ་ནི་སྤྱོད་ལྡན་གྱི་དགེ་རྒན།རིམ་པ་གསུམ་པ་ནི་སྤྱོད་ཡོན་གཉིས་མེད་ཀྱི་དགེ་རྒན།དེ་ཡང་སྤྱོད་ཡོན་གཉིས་མེད་ཀྱི་དགེ་རྒན་ནི་སློབ་མ་ཚོས་ནམ་ཡིན་ཡང་སྡང་བའི་ཡུལ་ཡིན་ལ།སྤྱོད་ལྡན་གྱི་དགེ་རྒན་ལ་སློབ་མ་ཚོ་སྡང་སེམས་མི་སྐྱེ་མོད།འོན་ཀྱང་སློབ་མ་ཚོས་ནམ་ཡིན་ཡང་སེམས་ནང་ནས་དགའ་གུས་ཡི་རང་མི་བྱེད་དོ།།དགེ་རྒན་མང་ཆེ་བ་ནི་སྤྱོད་ཡོན་གཉིས་ལྡན་ཅན་ཡིན་པས།ཁོ་རང་ཚོའི་ཚད་མཐོ་བའི་བྱ་སྤྱོད་དང་ཁྱད་འཕགས་ཀྱི་ནུས་པ།གཏིང་ཟབ་ཀྱི་ཤེས་ཡོན་བཅས་ཀྱིས་སློབ་མའི་ཡིད་སེམས་འགུག་པར་བྱེད་པ་ཡིན།དེ་བས།སྤྱོད་ཡོན་གཉིས་ལྡན་གྱི་དགེ་རྒན་དག་ལ་སློབ་མས་དགའ་གུས་ཡི་རང་བྱེད་པ་ཡིན།ཆུ་ཤིང་བསྟན་བཅོས་ལས།དད་ལྡན་རང་བཞིན་བཟང་པོ་དེར།།ཚིགས་བཅད་གཅིག་ཙམ་གྱིས་ཀྱང་ཕན།།རྐང་འཐུང་གསར་བའི་མྱུ་གུ་དེ།།ཆུ་ཆར་ཟེགས་མ་ཡིས་ཀྱང་འཕེལ།།ཞེས་པ་ནང་བཞིན་གཞན་ཕན་གྱི་བསམ་པས་སློབ་མར་ཁྲིད་སྟོན་བྱས་ན་ཞི་དུལ་དོན་གཉེར་ཅན་གྱི་སློབ་མའང་མང་དུ་འཕེལ་ངེས་སོ།།